โบรกฯ อัพเป้า JWD ใหม่ 11.70 บ. ลุ้นกำไรทั้งปีทะลุ 300 ลบ.
โบรกฯ อัพเป้า JWD ใหม่ 11.70 บ. ลุ้นกำไรทั้งปีทะลุ 300 ลบ.
โบรกฯ อัพเป้า JWD ใหม่ 11.70 บ. ลุ้นกำไรทั้งปีทะลุ 300 ลบ.
8 ธ.ค. 2563

นักวิเคราะห์หลักทรัพย์ บล.เคทีบี (ประเทศไทย) ระบุในบทวิเคราะห์ว่า ยังคงแนะนำ “ซื้อ” หุ้นบริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ปรับราคาเป้าหมายขึ้นเป็น 11.70 บาท จากเดิมที่ 10 บาท เนื่องจากมีการปรับกำไรเพิ่มขึ้น รวมถึง outlook ระยะยาวที่ดูสดใสมากขึ้น โดยมี key catalyst จากกำไรไตรมาส 4/63 ที่จะฟื้นตัว และเติบโตในปี 2564 ได้โดดเด่น
สำหรับการปรับกำไรขึ้น มีประเด็นสำคัญคือ 1. คลังสินค้าทั่วไปในไตรมาส 4/63 มี occupancy rate เพิ่มขึ้นเป็น 96% จากไตรมาส 3/63 ที่ 90% โดยโควิด-19 ในต่างประเทศ ทำให้มีการเช่าคลังเก็บสินค้านานขึ้น,
2. ธุรกิจยานยนต์ได้ผลบวกจากยอดผลิตรถยนต์ฟื้นตัว และมีโอกาสที่จะได้ลูกค้ารายใหม่, 3. คลังสินค้าอันตรายฟื้นตัวกลับไปใกล้เคียงก่อนช่วงเกิดโควิด-19 แล้ว และ 4. Barge terminal ปริมาณการขนตู้คอนเทนเนอร์ขาเข้าเพิ่มขึ้น และปี 64 มีแนวโน้มเพิ่มขึ้นอีก 20%-50% หรือจะเพิ่มขึ้นเป็น 1.2-1.5 หมื่นตู้/เดือน จากปัจจุบันที่ 1 หมื่นตู้/เดือน
รวมถึง 5. ศึกษาโอกาสใช้คลังห้องเย็นและขนส่งวัคซีนโควิด-19 ที่ต้องใช้อุณหภูมิต่ำ โดย JWD อยู่ระหว่างศึกษาโอกาสทางธุรกิจดังกล่าวทั้งการใช้คลังห้องเย็นและการขนส่งวัคซีนที่ต้องใช้อุณหภูมิต่ำ คาดว่าจะได้ข้อสรุปไม่เกินกลางปีหน้า ซึ่งหากได้งานดังกล่าวอาจช่วยเพิ่มรายได้อย่างมีนัยสำคัญให้กับ JWD ได้
พร้อมปรับกำไรสุทธิปี 2563 ขึ้น 2% เป็น 301 ล้านบาท หรือลดลง 17% จากปีก่อน โดยกำไรไตรมาส 4/63 ยังเติบโตจากไตรมาส 3/63 และปรับกำไรปี 2564 ขึ้น 9% เป็น 383 ล้านบาท หรือเพิ่มขึ้น 27% จากปี 2563 จากธุรกิจคลังสินค้าทั่วไป, ยานยนต์, และคลังสินค้าอันตรายที่จะฟื้นตัวดีขึ้น ขณะที่ธุรกิจคลังห้องเย็นจะยังดีต่อเนื่อง
ราคาหุ้นปรับตัวขึ้น และ outperform SET +6% ในช่วง 3 เดือนที่ผ่านมา จากกำไรไตรมาส 3/63 ที่ดีกว่าคาด จึงยังคงแนะนำ ซื้อ จากภาพรวมผลการดำเนินงานที่จะฟื้นตัวได้ดีในไตรมาส 4/63 และเติบโตโดดเด่นในปี 2564 นอกจากนั้นคาดว่าจะมีกำไรพิเศษราว 5-10 ล้านบาท จากการขายโครงการ built-to-suit ที่นิคมฯ นวนครเข้ากอง REIT ในต้นปีหน้า ซึ่งยังไม่ได้รวมในประมาณการ และวัคซีนโควิด-19 ที่อาจเป็นโอกาสของ JWD ในการใช้คลังห้องเย็นและการขนส่งวัคซีนที่ต้องใช้อุณหภูมิที่ต่ำ